
ЗАПИСНИК
51. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 9. ЈУНА 2026. ГОДИНЕ


Седница је почела у 11,05 часова.  
Седници је председавао Верољуб Арсић, председник Одбора.
Седници су присуствовали чланови Одбора: Ана Белоица Мартаћ, Светлана Милијић, Никола Радосављевић, Невена Веиновић, Тијана Давидовац, Ненад Крстић, Бранко Павловић и Акош Ујхељи.
Угљеша Марковић (заменик Душана Бајатовића) и Ристо Костов (заменик Ила Михајловског) приступили су седници у току рада по првој тачки дневног реда.
Седници нису присуствовали чланови Одбора: Душан Никезић, Пеђа Митровић, Мирослав Алексић, Војислав Вујић, Ненад Митровић и Владимир Јелић, нити њихови заменици.
На позив председника, седници су присуствовали и представници  Државне ревизорске институције: Ивица Гавриловић, председник Државне ревизорске институције, Марија Обреновић, потпредседник Државне ревизорске институције, Невенка Бојанић, Љиљана Димитријевић и Маријана Симовић, чланови Савета Државне ревизорске институције и Славица Распоповић, секретар и Благоје Пауновић, председник Фискалног савета.
На позив председника, седници су присуствовали и Јелена Субић, виши пројектни асистент и Лука Штерић, саветник за демократско управљање, представници Мисије ОЕБС-а у Републици Србији. 
На предлог председника, Одбор је једногласно  (9 гласова за) утврдио следећи 
Д н е в н и     р е д :
1. Разматрање Извештаја о раду Државне ревизорске институције за 2025. годину (број 02-1432/26 од 3. априла 2026. године), са Решењем о исправци Извештаја (број 02-1432/26-1 од 11. маја 2026. године), који је поднела Државна ревизорска институција;
2. Разматрање Извештаја о раду Фискалног савета за 2025. годину, који је поднео Фискални савет (број 02-1365/26 од 26. марта 2026. године);
3. Давање сагласности на Правилник о изменама Правилника о унутрашњем уређењу и систематизацији радних места у стручним службама Фискалног савета, који је поднео Фискални савет (02-1462/26 од 7. априла 2026. године).
*  *  *
На предлог председника, Одбор је једногласно (9 гласова за) прихватио предлог да се обави заједнички јединствени претрес о тач. 2. и 3. дневног реда, у складу са чланом 157. став 2. Пословника Народне скупштине, с тим да ће се Одбор изјашњавати о свакој тачки појединачно.
Прва тачка дневног реда: Разматрање Извештаја о раду Државне ревизорске институције за 2025. годину (број 02-1432/26 од 3. априла 2026. године), са Решењем о исправци Извештаја (број 02-1432/26-1 од 11. маја 2026. године), који је поднела Државна ревизорска институција
Председник Одбора подсетио је присутне чланове и заменике чланова Одбора да је чланом 43. став 1. тачка 1) и чланом 45. Закона о државној ревизорској институцији прописано да Државна ревизорска институција подноси Народној скупштини годишњи извештај о свом раду, најкасније до 31. марта текуће године, као и да је Државна ревизорска институција, поступајући у складу са напред наведеним одредбама, поднела Народној скупштини Извештај о раду за 2025. годину.
Ивица Гавриловић, председник Државне ревизорске институције, образложио је детаљно Извештај о раду Државне ревизорске институције за 2025. годину. Он је истакао да је сврха Извештаја о раду ДРИ за 2025. годину да овом одбору и грађанима пружи поуздане одговоре на три кључна питања - где је новац потрошен, да ли је потрошен у складу са законом и да ли је употребљен ефикасно, економично и у интересу грађана. 
У 2025. години Државна ревизорска институција издала је укупно 360 извештаја о ревизији и спровела 363 послеревизиона поступка. У ревизијама је обухватила 4.431 милијарду динара буџетских средстава и спровела 53 ревизије финансијских извештаја, укључујући и Завршни рачун буџета Републике Србије, 64 ревизије правилности пословања, 102 комбиноване ревизије финансијских извештаја и правилности пословања, 40 ревизија правилности и сврсисходности и 23 ревизије сврсисходности. Такође, на основу препорука ДРИ мењани су и доношени закони, уредбе и правилници, укључујући прописе о безбедности хране и здравственој заштити војних осигураника. Током 2025. године ДРИ је ревизијама сврсисходности пословања обухватила 19 тема у осам области функционалне класификације, укључујући здравство, социјалну заштиту, инфраструктуру, животну средину, економске послове, јавни ред и безбедност, као и образовање, културу и спорт.
У дискусији по овој тачки дневног реда учествовали су: Бранко Павловић, Верољуб Арсић и Акош Ујхељи, чија су излагања тонски снимана.
По закључењу дискусије, Одбор је приступио гласању.
	На предлог председника, Одбор је једногласно (11 гласова за) одлучио да, на основу члана 238. став 2. Пословника Народне скупштине, поднесе Народној скупштини Извештај са Предлогом закључка који гласи:
ЗАКЉУЧАК
поводом разматрања Извештаја о раду
Државне ревизорске институције за 2025. годину

1. Народна скупштина оцењује да је Државна ревизорска институција у свом Извештају о раду за 2025. годину целовито представила активности Државне ревизорске институције у извршавању уставних и законских надлежности које има приликом спровођења ревизије јавних средстава у Републици Србији, те да су на основу препорука Државне ревизорске институције остварене значајне уштеде у циљу смањења расхода и повећања прихода, као и сврсисходнијег располагања јавним средствима. 
 2. Полазећи од налаза Државне ревизорске институције да код великог броја ревидираних корисника јавних средстава није успостављен систем интерне контроле који својим функционисањем обезбеђује пословање у складу са прописима, интерним актима и уговорима, као и постизање других циљева у складу са прописима, Народна скупштина констатује да је неопходно да Влада, у складу са одговорношћу за извршавање закона, обезбеди доследно спровођење Закона о буџетском систему у делу који се односи на обавезу успостављања адекватног система финансијског управљања и контроле и увођења интерне ревизије код корисника јавних средстава. 
[bookmark: _GoBack]3. Полазећи од препорука Државне ревизорске институције садржаних у Извештају о раду Државне ревизорске институције за 2025. годину, Народна скупштина препоручује Влади да предузме мере из своје надлежности како би се код корисника јавних средстава отклониле утврђене неправилности у областима финансијског извештавања, правилности и сврсисходности пословања, те да предложи, односно донесе потребне прописе и друге акте на које је у Извештају посебно указано. 
4. Овај закључак објавити у „Службеном гласнику Републике Србије“.
За известиоца Одбора и представника предлагача на седници Народне скупштине одређен је Верољуб Арсић, председник Одбора.
ЗАЈЕДНИЧКИ ЈЕДИНСТВЕНИ ПРЕТРЕС
О ТАЧ. 2. И 3. ДНЕВНОГ РЕДА

Председник Одбора подсетио је присутне чланове и заменике чланова Одбора на одредбу члана 92а Закона о буџетском систему којом је прописано да је Фискални савет за обављање послова из своје надлежности одговоран Народној скупштини. Сагласно наведеном члану Закона о буџетском систему, Фискални савет поднео је Народној скупштину Годишњи извештај о свом раду за 2025. годину. 
Чланом 92к став 3. Закона о буџетском систему прописано је да се начин обављања послова, организациона структура служби и систематизација радних места ближе уређује актом Фискалног савета, уз претходну сагласност надлежног одбора Народне скупштине. Фискални савет је дана 7. априла 2026. године поднео Одбору за финансије, републички буџет и контролу трошења јавних средстава Правилник о изменама Правилника о унутрашњем уређењу и систематизацији радних места у стручним службама Фискалног савета,  ради разматрања и давања претходне сагласности.
Благоје Пауновић, председник Фискалног савета, детаљно је образложио Извештај о раду Фискалног савета за 2025. годину. Он је истакао да је Фискални савет током 2025. године израдио шест извештаја, од чега су две оцене на предложене законе о буџету, односно завршног рачуна Републике Србије и два мишљења на нацрт и ревидирану Фискалну стратегију за период 2026 -2028. година. Осим ових извештаја који произилазе директно из законских овлашћења и обавеза Фискалног савета, Фискални савет је у 2025. години радио на значајним тематским истраживањима од којих се посебно издвајају два и то: свеобухватна анализа климатско-енергетске транзиције и демографско истраживање. Свеобухватна анализа климатско-енергетске транзиције урађена је за потребе припреме Републике Србије за предстојећу примену прекограничног усклађивања цене угљеника (СВАМ), док је демографско истраживање урађено ради утврђивања актуелне одрживости пензијског система Републике Србије. Средства за рад Фискалног савета и стручних служби овог савета финансирају се из буџета Републике Србије и та средства су у 2025. години износила 68,6 милиона динара.
У погледу Правилника о изменама Правилника о унутрашњем уређењу и систематизацији радних места у стручним службама Фискалног савета, разлог за доношење ових измена је његово усклађивање са Законом о изменама и допунама Закона о државним службеницима којим је укинуто звање млађег саветника. Такође, овим изменама смањује се број радних места са 10 на 9 радних места са укупно 15 државних службеника.
У дискусији поводом ове тачке дневног реда учествовао је Бранко Павловић,  чије је излагање тонски снимана.
Одбор је затим прешао на одлучивање о тач. 2. и 3. дневног реда.
Друга тачка дневног реда: Разматрање Извештаја о раду Фискалног савета за 2025. годину, који је поднео Фискални савет (број 02-1365/26 од 26. марта 2026. године)
	На предлог председника, Одбор је једногласно  (11 гласова за) одлучио да, након разматрања Извештаја о раду Фискалног савета за 2025. годину, у складу са чланом 237. став 4. Пословника Народне скупштине, поднесе Народној скупштини Извештај са Предлогом закључка који гласи:
ЗАКЉУЧАК
поводом разматрања Извештаја о раду Фискалног савета за 2025. годину

1. Прихвата се Извештај о раду Фискалног савета за 2025. годину.

2. Овај закључак објавити у „Службеном гласнику Републике Србије“.
За известиоца Одбора и представника предлагача на седници Народне скупштине одређен је Верољуб Арсић, председник Одбора.
Трећа тачка дневног реда: Давање сагласности на Правилник о изменама Правилника о унутрашњем уређењу и систематизацији радних места у стручним службама Фискалног савета, који је поднео Фискални савет (02-1462/26 од 7. априла 2026. године)
	Одбор је, једногласно (11 гласова за) донео Одлуку о давању сагласности на Правилник о изменама Правилника о унутрашњем уређењу и систематизацији радних места у стручним службама Фискалног савета који је поднео Фискални савет 7. априла 2026. године.
*  *  *
Седница је завршена у 11,55 часова.
Седница је тонски снимана.


	
       СЕКРЕТАР                                                                                              ПРЕДСЕДНИК 
 Тијана Игњатовић                                                                                         Верољуб Арсић

